Länsimetroa riivaa nyt vakava sähkövika, jonka syytä ei tiedä kukaan – koeajoa varten on tehty ”purkkaviritys”, aloitus voi viivästyä viikkoja

Metrojärjestelmässä on säädetty releitä eli ylijännitesuojia vähemmän herkiksi. Virityksen avulla erityyppisten metrojunien on määrä pystyä kiihdyttämään yhtä aikaa lähellä toisiaan. ”Riski on, ettei järjestelmä ole vakaa”, sanoo HKL:n infra- ja kalustoyksikön johtaja Artturi Lähdetie.

Länsimetroa vaivaa vakava sähkövika. Vielä ei tiedetä, mikä perimmäinen ongelma sähköjärjestelmässä on.

Ongelmaa yritetään saada esiin koeajamalla länsimetroa torstaina. Koeajoa varten sähköjärjestelmään on tehty ”purkkaviritys” eli ylijännitesuojina toimivia sähköreleitä on säädetty aiempaa vähemmän herkiksi.